ജയശങ്കർ (നടൻ)

ജയശങ്കർ (ജനനം: ശങ്കർ സുബ്രഹ്മണ്യൻ അയ്യർ, ജീവിതകാലം: ജൂലൈ 12, 1938 - ജൂൺ 3, 2000) ഒരു തമിഴ് ചലച്ചിത്ര നടനായിരുന്നു. 1960 കളിലും 70 കളിലും തമിഴ് സിനിമയിലെ ശ്രദ്ധേയനായ ഒരു നായക നടനായിരുന്ന അദ്ദേഹം താൻ അഭിനയിച്ച സിനിമകളിലുടെ മക്കൾ കലൈഞ്ചർ (ജനങ്ങളുടെ കലാകാരൻ) അല്ലെങ്കിൽ മക്കൾ തമിഴൻ (ജനങ്ങളുടെ തമിഴൻ) എന്നീ പദവികൾ നേടി. അതുപോലെതന്നെ വല്ലവൻ ഒരുവൻ, സി.ഐ.ഡി, ശങ്കർ തുടങ്ങിയ ചിത്രങ്ങളിലെ കഥാപാത്രങ്ങളുടെ പേരിൽ തെന്നിന്ത്യൻ ജെയിംസ് ബോണ്ട് എന്നും അദ്ദേഹം അറിയപ്പെട്ടിരുന്നു.

 ജീവിതരേഖ 
1938 ജൂലൈ 12 ന് കുംഭകോണം സ്വദേശിയും തിരുനെൽവേലി കോടതി ജഡ്ജിയുമായിരുന്ന സുബ്രഹ്മണ്യൻ അയ്യരുടേയും അദ്ദേഹത്തിന്റെ ഭാര്യ യോഗാംബാളിന്റെയും മകനായി തിരുനെൽവേലിയിലാണ് ശങ്കർ എന്ന ജയ്ശങ്കർ ജനിച്ചത്. മൈലാപ്പൂരിലെ പി.എസ്. ഹയർ സെക്കൻഡറി സ്കൂളിൽ സ്കൂൾ വിദ്യാഭ്യാസം പൂർത്തിയാക്കിയ ശേഷം ചെന്നൈയിലെ ദി ന്യൂ കോളേജിൽ നിന്ന് ബിരുദം പൂർത്തിയാക്കിയ ജയ്ശങ്കർ അവിടെ നിന്ന് ഓണേഴ്സ് ബിരുദം നേടി. തുടർന്ന് നിയമ പഠനത്തിന് ചേർന്നെങ്കിലും നാടകത്തിലും മറ്റ് കലാരൂപങ്ങളിലുമുള്ള താൽപ്പര്യം കാരണം ഒരു വർഷത്തിനുശേഷം പഠനം ഉപേക്ഷിച്ചു.

ഭൂരിഭാഗവും മൈലാപ്പൂരുകാർ ഉൾപ്പെട്ടിരുന്ന ചോ രാമസ്വാമിയുടെ "ചോസ് വിവേക ഫൈൻ ആർട്‌സിൽ" അദ്ദേഹം ചേർന്നു, അവിടെ അദ്ദേഹം വളരെ ചെറിയ വേഷങ്ങൾ ചെയ്തു. തന്റെ അഭിനയ വൈദഗ്ദ്ധ്യം പരിപോഷിപ്പിക്കാൻ താൽപ്പര്യമുള്ളതിനാൽ ഇവിടെ അദ്ദേഹം സന്തുഷ്ടനായിരുന്നില്ല. തൽഫലമായി, അദ്ദേഹം ട്രൂപ്പിൽ നിന്ന് മാറി ഒടുവിൽ കൂത്തബിരന്റെ "കൽക്കി ഫൈൻ ആർട്‌സിൽ" ചേർന്നു, അവിടെ കൽക്കിയുടെ 'അമര താര'യിൽ പ്രധാന വേഷങ്ങളിൽ ഒന്ന് അവതരിപ്പിച്ചുകൊണ്ട് വ്യക്തിമുദ്ര പതിപ്പിച്ചു.

 കരിയർ 
ശിവാജി ഗണേശൻ, എം.ജി. രാമചന്ദ്രൻ, ജെമിനി ഗണേശൻ എന്നിവർ ആധിപത്യം പുലർത്തിയിരുന്ന ഒരു കാലഘട്ടത്തിൽ, പാശ്ചാത്യവൽക്കരിക്കപ്പെട്ട കഥാപാത്രങ്ങളുടെ അവതരണത്തിലൂടെ അദ്ദേഹം തമിഴ് ചലച്ചിത്ര രംഗത്ത് തന്റേതായ ഒരു ഇടം സൃഷ്ടിച്ചു. വല്ലവൻ ഒരുവൻ, സിഐഡി ശങ്കർ എന്നീ ചിത്രങ്ങളിലെ കുറ്റാന്വേഷകന്റെ വേഷങ്ങൾ കാരണം അദ്ദേഹം ദക്ഷിണേന്ത്യൻ ജെയിംസ് ബോണ്ട് എന്നും, ആഴ്ചയിൽ ഒരു സിനിമയുടെയെങ്കിലും റിലീസ് ഉണ്ടായിരുന്നതിനാൽ "ഫ്രൈഡേ സ്റ്റാർ" എന്നും അറിയപ്പെട്ടു. പട്ടണത്തിൽ ഭൂതം, നൂട്രുക്ക് നൂറ്, കുഴന്തയും ദൈവവും എന്നീ സിനിമകളിലെ വേഷങ്ങളുടെ പേരിലും അദ്ദേഹം അറിയപ്പെട്ടു. കെ ബാലചന്ദർ ചിത്രമായ നൂട്രുക്ക് നൂറ് എന്ന ചിത്രത്തിലെ അദ്ധ്യാപകന്റെ വേഷം അദ്ദേഹത്തിൻ്റെ അവിസ്മരണീയമായ വേഷങ്ങളിൽ ഒന്നാണ്. അദ്ദേഹത്തിന്റെ ആദ്യ ചിത്രം ഇരവും പഗലും ആയിരുന്നു.  രജനീകാന്തിന്റെയും കമൽഹാസന്റെയും വരവോടെ, മുരട്ടുകാളൈ, അപൂർവ സഹോദരർകൾ, ദളപതി തുടങ്ങിയ നിരവധി ചിത്രങ്ങളിൽ അദ്ദേഹം വില്ലൻ, അച്ഛൻ വേഷങ്ങൾ തുടങ്ങിയവ കൈകാര്യം ചെയ്യാൻ തുടങ്ങി.

 ആദ്യകാല കരിയർ (1965–1968) 
1965-ൽ ജോസഫ് തളിയത്ത് ജൂനിയർ സംവിധാനം ചെയ്ത ഇരവും പഗലും എന്ന ചിത്രത്തിലൂടെയാണ് ജയ്ശങ്കർ തമിഴ് ചലച്ചിത്രരംഗത്തേക്ക് അരങ്ങേറ്റം കുറിച്ചത്. 1965 ജനുവരി 14-ന് തയ് പൊങ്കൽ ദിനത്തിലാണ് ഈ ചിത്രം റിലീസ് ചെയ്തത്. ഒരേ ദിവസം പുറത്തിറങ്ങിയ എങ്ക വീട്ടുപിള്ള, പഴനി എന്നിവയിൽ നിന്നുള്ള മത്സരം നേരിട്ടെങ്കിലും, ചിത്രം വാണിജ്യപരമായി വിജയിച്ചു. സാധാരണയായി പ്രണയം, കോമഡി, ആക്ഷൻ സിനിമകളിലാണ് (പ്രത്യേകിച്ച് അന്വേഷാണാത്മക ഡിറ്റക്ടീവ് ആയി ) അദ്ദേഹം അഭിനയിച്ചത്. അടുത്ത വർഷം അദ്ദേഹം എങ്ക വീട്ടു പെൺ (1965), പഞ്ചവർണ്ണ കിളി (ഇതിൽ അദ്ദേഹം ഇരട്ട വേഷത്തിൽ അഭിനയിച്ചു) എന്നിവയിൽ വേഷമിടുകയും രണ്ട് ചിത്രങ്ങളും വാണിജ്യപരമായി വിജയിക്കുകയും ചെയ്തു. കുഴന്തയും ദൈവവും (1965) എന്ന സിനിമയിൽ ജയശങ്കർ ഭാര്യയുമായി പിരിഞ്ഞ ഭർത്താവായി അഭിനയിച്ചു. എവിഎം പ്രൊഡക്ഷൻസ് നിർമ്മിച്ച് കൃഷ്ണൻ-പഞ്ചു സംവിധാനം ചെയ്ത ഈ ചിത്രം ഡിസ്നിയുടെ ദി പാരന്റ് ട്രാപ്പിന്റെ ചലച്ചിത്രാവിഷ്കാരമായിരുന്നു (മലയാളത്തിൽ സേതുബന്ധനം എന്ന ചിത്രം). വാണിജ്യപരമായി വിജയിച്ച ഈ ചിത്രം തമിഴിലെ മികച്ച ഫീച്ചർ ഫിലിമിനുള്ള ദേശീയ ചലച്ചിത്ര അവാർഡ് നേടിയിരുന്നു. നീ എന്ന ചിത്രത്തിൽ ജയലളിതയുമായി ആദ്യമായി ജോഡിയായി അഭിനയിച്ച അദ്ദേഹം ഒരു കോളേജ് വിദ്യാർത്ഥിയുടെ വേഷം ചെയ്യുകയും ചിത്രം വാണിജ്യപരമായി വിജയിക്കുകയും ചെയ്തു. 1966-ൽ പി.എസ്. വീരപ്പ നിർമ്മിച്ച സൈക്കോളജിക്കൽ ത്രില്ലർ ചിത്രമായ യാർ നീ? എന്ന ചിത്രത്തിൽ അദ്ദേഹം അഭിനയിച്ചു. 1964-ൽ പുറത്തിറങ്ങിയ വോ കൗൻ തി? എന്ന ഹിന്ദി ചിത്രത്തിന്റെ റീമേക്കായിരുന്നു അത്. ഈ ചിത്രം ബോക്സ് ഓഫീസിൽ വൻ വിജയകരമായി. 1966-ൽ പുറത്തിറങ്ങിയ നാം മൂവർ, കാതൽ പടുതും പാടു, ഗൗരി കല്യാണം തുടങ്ങിയ ചിത്രങ്ങളിലൂടെ അദ്ദേഹം തന്റെ ബോക്സ് ഓഫീസ് വിജയം തുടർന്നു. 1966-ൽ പുറത്തിറങ്ങിയ ഹിന്ദി ചിത്രമായ ദോ ഉസ്താദിന്റെ  തമിഴ് റീമേക്കായ ഇരു വല്ലവർഗൽ (1966) ഉൾപ്പെടെ മോഡേൺ തിയേറ്റേഴ്‌സിന്റെ ചിത്രങ്ങളിലും ജയ്ശങ്കർ അഭിനയിച്ചു. 1964-ൽ പുറത്തിറങ്ങിയ ഷാഡോ ഓഫ് ഈവിൾ  എന്ന ഫ്രഞ്ച്-ഇറ്റാലിയൻ ചിത്രത്തെ  അടിസ്ഥാനമാക്കി നിർമ്മിച്ച വല്ലവൻ ഒരുവൻ (1966) എന്ന ചിത്രത്തിൽ തന്റെ സഹപ്രവർത്തകരുടെ മരണത്തെക്കുറിച്ച് അന്വേഷിക്കുന്ന ഉദ്യോഗസ്ഥനായ സിഐഡി ശങ്കറിന്റെ വേഷം അദ്ദേഹം അവതരിപ്പിച്ചു. ഇത് ബോക്സ് ഓഫീസിൽ ഒരു വലിയ വിജയമായി മാറി. 1967-ൽ പുറത്തിറങ്ങിയ കാതലിതൽ പൊതുമ എന്ന ചിത്രം ബോക്സ് ഓഫീസിൽ വൻ വിജയം നേടി. 1967-ൽ കെ.ആർ. വിജയയ്‌ക്കൊപ്പം പട്ടണത്തിൽ ഭൂതം എന്ന റൊമാന്റിക്-കോമിക് ഫാന്റസി ചിത്രത്തിൽ അഭിനയിച്ചു. 1964-ൽ പുറത്തിറങ്ങിയ ദി ബ്രാസ് ബോട്ടിൽ എന്ന അമേരിക്കൻ ചിത്രത്തെ ആസ്പദമാക്കി എം.വി. രാമൻ സംവിധാനം ചെയ്ത ഈ ചിത്രം പുറത്തിറങ്ങിയത് തമിഴ് പുതുവർഷദിനത്തിൽ ആയിരുന്നു. അതേ ദിവസം പുറത്തിറങ്ങിയ മഗരാസി എന്ന ചിത്രത്തിൽ നിന്നുള്ള മത്സരം നേരിട്ടെങ്കിലും, അത് ബോക്സ് ഓഫീസിൽ ഒരു വൻ വിജയമായി മാറി. സഹതടവുകാരോടൊപ്പം രക്ഷപ്പെട്ട തടവുകാരനായി അഭിനയിച്ച നാങ്കു കില്ലാഡിഗൾ എന്ന ചിത്രം ഇന്ത്യൻ എക്സ്പ്രസ് റിപ്പോർട്ട് ചെയ്തതനുസരിച്ച്,  ബോക്സ് ഓഫീസിൽ മികച്ച പ്രകടനം കാഴ്ചവച്ചില്ല. നീലഗിരി എക്സ്പ്രസ് (1968) എന്ന ചിത്രത്തിൽ അദ്ദേഹം ഒരു സി.ഐ.ഡി അന്വേഷണ ഉദ്യോഗസ്ഥനായി വേഷമിട്ടു. കൊലപാതകത്തിന് പിന്നിലെ കുറ്റവാളികളെ പിടികൂടാൻ ചുമതലയുള്ളയാളായി അഭിനയിച്ച ഈ ചിത്രം കൊച്ചിൻ എക്സ്പ്രസ് എന്ന മലയാള സിനിമയുടെ റീമേക്കായിരുന്നു. ഈ ചിത്രവും ബോക്സ് ഓഫീസിൽ ബ്ലോക്ക്ബസ്റ്റർ ഹിറ്റായി മാറി.

 പ്രശസ്തിയിലേയ്ക്ക് (1969–1979) 
1968-ൽ അദ്ദേഹം ബൊമ്മലാട്ടം എന്ന ഹാസ്യചിത്രത്തിലും, മുത്തു ചിപ്പി എന്ന പ്രണയചിത്രത്തിലും, ഉയിരാ മാനമാ എന്ന കുടുംബചിത്രത്തിലും, ജീവനാംശം എന്ന ചിത്രത്തിലും അഭിനയിച്ചു. ജീവനാംശത്തിൽ സി. ആർ. വിജയകുമാരിയോടൊപ്പം അഭിനയിച്ച അദ്ദേഹം, നടി ലക്ഷ്മിയുടെ അരങ്ങേറ്റ ചിത്രമായിരുന്ന ഇതിൽ അവരുടെ സഹോദരനായി അഭിനയിക്കുകയും ഈ ചിത്രങ്ങളെല്ലാം ബോക്സ് ഓഫീസിൽ വൻ വിജയമായിത്തീരുകയും ചെയ്തു. 1969-ൽ അദ്ദേഹം പൂവ തലയ്യ എന്ന കോമഡി ചിത്രത്തിൽ അഭിനയിച്ചു. അതിൽ അദ്ദേഹം അഹങ്കാരിയായ അമ്മായിയുമായി മത്സരിക്കുന്ന ഒരു വിജയിയായ മരുമകന്റെ വേഷം ചെയ്തു. തമിഴ്‌നാട്ടിലെ പല കേന്ദ്രങ്ങളിലും 100 ദിവസം പ്രദർശിപ്പിച്ച ഈ ചിത്രം ഇന്ത്യയിലുടനീളം ബോക്‌സ് ഓഫീസ് വിജയമായിരുന്നു. അതേ വർഷം തന്നെ അദ്ദേഹം എം.എ. തിരുമുഖം സംവിധാനം ചെയ്ത അക്ക തങ്കൈ എന്ന മറ്റൊരു പ്രധാന വിജയ ചിത്രത്തിൽ സംശയിക്കപ്പെടുന്ന സഹോദരന്റെ വേഷം ചെയ്തു. ഈ ചിത്രം ബോക്സ് ഓഫീസിൽ വൻ വിജയമായി മാറുകയും മികച്ച ചിത്രത്തിനുള്ള തമിഴ്‌നാട് ചലച്ചിത്ര അവാർഡ് (രണ്ടാം സമ്മാനം) നേടുകയും ചെയ്തു. സാമ്പത്തിക നഷ്ടക്കേസ് വ്യാജമായി ചുമത്തപ്പെട്ട കലാകാരനായി അഭിനയിച്ച മന്നിപ്പ് എന്ന സിനിമയും ബോക്സ് ഓഫീസിൽ വിജയിച്ചു. ഈ ചിത്രം പാടുന്ന പുഴ എന്ന മലയാള സിനിമയുടെ റീമേക്കായിരുന്നു.

1970-ൽ പുറത്തിറങ്ങിയ മാനവൻ എന്ന ചിത്രത്തിൽ ദാരിദ്ര്യത്തിൽനിന്നുയർന്ന് ഒരു ജില്ലാ ഭരണാധികാരിയായി മാറുന്ന ഒരു ചെറുപ്പക്കാരന്റെ വേഷം അദ്ദേഹം അവതരിപ്പിച്ചു. മാനവൻ  എന്ന ചിത്രം ഒരു വാണിജ്യ വിജയമായിരുന്നു. 1970-കളിൽ കുടുംബ നാടകീയ ചിത്രമായ പെൺദൈവം, തിക്കു തെരിയാത വീട്ടിൽ എന്ന നാടകത്തെ ആസ്പദമാക്കിയുള്ള ഒരു കോമഡി ചിത്രമായ വീട്ടുക്കു വീട് എന്നിവയിൽ അഭിനയിച്ചു. ഈ ചിത്രത്തെ അടിസ്ഥാനമാക്കിയാണ് പിന്നീട് 2001-ൽ വിശ്വനാഥൻ രാമമൂർത്തി  സിനിമ നിർമ്മിക്കപ്പെട്ടത്. ജെമിനി ഗണേശനൊപ്പം എതിർക്കളം എന്ന സിനിമയിലും, 1970 ൽ 'കാലം വെല്ലും' എന്ന പാശ്ചാത്യ സാഹസിക ചിത്രത്തിലും അഭിനയിച്ചു. ഈ സിനിമകളെല്ലാം ബോക്സ് ഓഫീസിൽ വൻ വിജയകരമായിരുന്നു.

 പിൽക്കാല കരിയർ  (1980–1999) 
1980 നും 1999 നും ഇടയിൽ രജനികാന്ത്, കമൽഹാസൻ, വിജയകാന്ത്, സത്യരാജ്, ത്യാഗരാജൻ, മോഹൻ, പ്രഭു, അർജുൻ തുടങ്ങിയ ഏറ്റവും പുതിയ അഭിനേതാക്കളോടൊപ്പം ജയശങ്കർ അഭിനയിച്ചു. മുരട്ടുകാളൈ (1980) എന്ന സിനിമയിൽ അദ്ദേഹം വില്ലൻ വേഷം വേഷത്തിൽ രജനികാന്തിനൊപ്പം അഭിനയിക്കുകയും ചെയ്തു. ധനികനായ ക്രിമിനൽ അഭിഭാഷകനും പ്ലേബോയ് ആയ മകന്റെ പിതാവുമായി അഭിനയിച്ച വിധി (1984) എന്ന സിനിമ വാണിജ്യപരമായി വിജയിച്ചു. 1984-ൽ മണിവണ്ണൻ സംവിധാനം ചെയ്ത 24 മണി നേരം എന്ന ത്രില്ലർ ചിത്രത്തിൽ അദ്ദേഹം അന്വേഷണ ഉദ്യോഗസ്ഥനായി അഭിനയിച്ചു. അതേ വർഷം തന്നെ ബാലു മഹേന്ദ്രയുടെ നീങ്കൾ കെട്ടവൈ എന്ന ചിത്രത്തിലും അഭിനയിച്ചു. 1985-ൽ ഫാസിൽ സംവിധാനം ചെയ്ത പൂവേ പൂചൂട വാ എന്ന ചിത്രത്തിൽ നടി നദിയയുടെ അച്ഛനായി അഭിനയിച്ചു. തുടർന്ന് യാർ?, പിള്ളൈ നില (രണ്ടും 1985-ൽ പുറത്തിറങ്ങി) എന്നീ ഹൊറർ-ത്രില്ലർ ചിത്രങ്ങളിലും അദ്ദേഹം അഭിനയിച്ചു. സിഐഡി ഇൻസ്പെക്ടറായി വേഷമിട്ടുകൊണ്ട് കൊലപാതക കേസ് പരിഹരിക്കുന്ന സാവി എന്ന ക്രൈം ത്രില്ലർ ചിത്രത്തിലും അദ്ദേഹം അഭിനയിച്ചു. അമേരിക്കൻ ചിത്രമായ ഡയൽ എം ഫോർ മർഡറിനെ ആസ്പദമാക്കിയുള്ള ചിത്രമായിരുന്നു ഇത്. ഇതും ബോക്സ് ഓഫീസിൽ വാണിജ്യ വിജയം നേടി. 1986-ൽ പുറത്തിറങ്ങിയ ഊമൈ വിഴികൾ എന്ന സിനിമയിൽ ലാഭേഛയില്ലാത്ത ദിനമുരസു എന്ന മാഗസിന്റെ പത്രാധിപരും എഡിറ്ററുമായി അഭിനയിച്ചു. ഒരു ഫിലിം ഇൻസ്റ്റിറ്റിറ്റ്യൂട്ട് വിദ്യാർത്ഥി നിർമ്മിച്ചതും 100 ദിവസത്തിലധികം തിയേറ്ററുകളിൽ പ്രദർശിപ്പിച്ചതുമായിരുന്നു ആ ചിത്രം. 1989-ന് ശേഷം അദ്ദേഹം "നാളൈ മനിതൻ" എന്ന സയൻസ് ഫിക്ഷൻ-ഹൊറർ ചിത്രത്തിൽ അഭിനയിച്ചു. മരിച്ച് രണ്ട് മണിക്കൂറിനുള്ളിൽ കുത്തിവച്ചാൽ മരിച്ചവരെ പുനരുജ്ജീവിപ്പിക്കുന്ന ഒരു മരുന്നു കണ്ടുപിടിച്ച ഒരു ഭ്രാന്തൻ ശാസ്ത്രജ്ഞന്റെ വേഷത്തിലായിരുന്നു അദ്ദേഹം ഈ ചിത്രം ചെയ്തത്. ഈ ചിത്രവും ഒരു ലാഭകരമായ സംരംഭമായിരുന്നു.

ഗായത്രി, മുരട്ടു കാളൈ, ഗർജനൈ, തനിക്കാട്ട് രാജ, പായും പുലി, തുടിക്കും കരങ്ങൾ, തായ് വീട്, അടുത്ത വരിശു, തങ്ക മകൻ, അൻബുള്ള രജനികാന്ത്, പടിക്കാത്തവൻ, മാവീരൻ, മാപ്പിളൈ, ദളപതി, എന്നിങ്ങനെ പതിനഞ്ച് ചിത്രങ്ങളിൽ രജനികാന്തിനൊപ്പം ജയശങ്കർ വേഷമിട്ടു. സിനിമാ പൈതിയം, സവാൽ, എല്ലാം ഇമ്പ മയ്യം, വാഴ്വേ മായം, സട്ടം, നാനും ഒരു തൊഴിലാളി, കാതൽ പരിശു, അപൂർവ സഗോദരർകൾ, ശിങ്കാരവേലൻ എന്നിങ്ങനെ ഒമ്പത് ചിത്രങ്ങളിൽ കമലഹാസനൊപ്പവും അദ്ദേഹം പ്രത്യക്ഷപ്പെട്ടു.

 മരണം 
2000 ജൂൺ 3 ന് 61 വയസ്സുള്ളപ്പോൾ ചെന്നൈയിൽ വച്ച് ഹൃദയാഘാതം മൂലം ജയ്ശങ്കർ അന്തരിച്ചു.

 മെഡിക്കൽ ട്രസ്റ്റ് 
പരസ്യമില്ലാതെ ദരിദ്രരെ സഹായിച്ചതിലൂടെ അദ്ദേഹം മനുഷ്യസ്‌നേഹത്തിന്റെ പേരിലും ഓർമ്മിക്കപ്പെടുന്നു. എല്ലാ വർഷവും അദ്ദേഹത്തിന്റെ മകൻ ഡോ. വിജയ് ശങ്കർ പിതാവിന്റെ ജന്മദിനത്തിൽ 15 സൗജന്യ നേത്ര ശസ്ത്രക്രിയകൾ നടത്തുന്നു. പിതാവിന്റെ സ്മരണയ്ക്കായി ഒരു ട്രസ്റ്റ് രൂപീകരിക്കാനും ഈ ക്യാമ്പുകൾ വലിയ തോതിൽ നടത്താനും പിന്നീട് ഹൃദയ ശസ്ത്രക്രിയകൾ പോലുള്ള ചില പ്രത്യേക മേഖലകൾ ഉൾപ്പെടുത്താനും അദ്ദേഹം പദ്ധതിയിട്ടു.

 അവലംബം